JELENTÉS
az OBH 4312/2002. számú ügyben

Előadó: dr. Győrffy Zsuzsanna

Az Országgyűlési Biztos Hivatala 2002. szeptember 24-26. között általános vizsgálatot tartott Győr-Moson-Sopron megyében. E vizsgálat keretében találtunk módot arra, hogy utóvizsgálatot tartsunk a soproni József Attila Gyermekvédelmi Központban. 

2001-ben ugyanis állampolgári panaszra vizsgálatot folytattam ebben az intézményben. A beadvány első fele a gyermekotthon utógondozói, átmeneti otthoni és a speciális nevelést igénylő gyermekek ellátását nyújtó otthon munkáját érintette. E szerint a gyermekotthon ezen részlegeiben a fiatal felnőttek és a még fiatalkorú gondozottak többször vannak felügyelet nélkül, rendszeres az alkohol-és drogfogyasztás. 

A panasz kivizsgálására az elmúlt évben a Győr-Moson-Sopron Megyei Közigazgatási Hivatal Gyámhivatalának vezetőjét kértem fel, a vizsgálat akkor nem igazolta a beadványban foglaltakat. 

A helyszíni utóvizsgálat 2002. szeptember 24-én a délutáni órákban volt. A megyei fenntartású gyermekotthonban korábban 180 főt gondoztak. A gyermekvédelmi törvény előírása szerint a nagy gyermekotthont átalakították, működési engedélye határozatlan időre szól. Mára 12 fő befogadására alkalmas átmeneti otthon, 24 férőhelyes utógondozó otthon, 15 fős speciális otthon és 2x12 gyermek gondozására alkalmas lakóotthon működik a József Attila u. 42. szám alatt.

A hat fiú és a hat lány befogadására alkalmas átmeneti otthon lakóit az épület földszintjén helyezték el. Az átmeneti otthonban az ideiglenes hatállyal gyermekotthonba utalt gyermekek 2-3 ágyas szobákban laknak. A gyermekeknek van külön nappali szobájuk és teakonyhájuk. A folyamatos munkarendben dolgozó nevelőknek, illetve gyermekfelügyelőknek külön ügyeleti szobájuk van. Hetente egyszer orvosi rendelés van. Külön látogatószoba áll a gyermekek rendelkezésére ahol hozzátartozóikkal találkozhatnak. Az intézmény igazgatója szerette volna az átmeneti otthont barátságosabbá, otthonosabbá tenni. Ennek az volt a célja, hogy a gyermekvédelmi szakellátásba újonnan bekerülő gyerekek otthonos körülmények közé kerüljenek, erre anyagiak hiányában azonban eddig nem került sor.

A lakóotthonokban a gondozottakat 2-3 ágyas tágas lakószobákban helyezték el, melyekben mindenkinek van külön zárható szekrénye. A kicsiknek külön játszószobájuk van. Van társalgó és hobbyszoba, konyha-étkező, ügyeleti-nevelőszoba. A folyosón elhelyeztek egy panasz-és kívánságdobozt, az ebbe helyezett észrevételeket, kívánságokat megbeszélik a növendékekkel. Mindenki számára jól látható helyen van kifüggesztve a házirend és a napirend, továbbá a Nevelőotthonok Nemzetközi Szövetsége Magyarországi Egyesületének (FICE) segélykérő zöld száma.	

A speciális otthonban a vizsgálat idején nyolc fiút és négy lány gondozott élt, korcsoport szerint 11-17 évesek. Tekintettel arra, hogy a magatartási, illetve beilleszkedési zavarokkal küszködő fiatalok beiskolázása is nehézségbe ütközik a speciális otthonban különös figyelmet fordítanak a fiatalok tankötelezettségének teljesítésére, többségük még az általános iskolát végzi, de van már két szakmunkástanulójuk is. A tanórákra való felkészülést fejlesztő pedagógus segíti. A speciális otthoni részen van 24 órás ügyelet

Az utógondozó otthonban a vizsgálat idején minden hely betöltött volt. A szobákat úgy alakították ki, hogy lehetőség van párkapcsolatban élő, illetőleg már saját gyermeket nevelő fiatalok együttes elhelyezésére is. A tizennyolcadik életévüket betöltött fiataloknál már nincs éjszakai ügyelet. A gyermekotthonban 24 órás portaszolgálat működik, amennyiben az utógondozói részlegben probléma van a portaszolgálat értesíti az igazgatót. Az ügyeletes gondozó szerint előfordul, hogy valamelyik utógondozott az éjjeli órákban ittasan érkezik meg, a probléma nem túl gyakori, általában tudják kezelni.  

Vizsgálatom során megállapítottam, hogy a régi, sok gyermek befogadására készült épületet nem lehetett úgy átalakítani, hogy új funkcióinak igazán megfeleljen. A harmadára csökkent létszám élettere tágas, az otthon vezetősége a rendelkezésére álló anyagi erőforrásokat kihasználva igyekezett az átalakítások során barátságosabb, családiasabb légkört teremteni a gondozott gyermekek részére. Sikerült bútorokat cserélni, az étkezőhelyiségeket otthonossá tenni, a szabadidő hasznos eltöltésére foglalkoztató szobákat kialakítani. A helyszíni vizsgálat - a megyei gyámhivatal 2001. évben folytatott vizsgálatával megegyezően - nem tárt fel alkotmányos jogok sérelmével összefüggésbe hozható visszásságot, ezért az ügyet az állampolgári jogok országgyűlési biztosáról szóló 19993. évi LIX. törvény 17. § (1) bekezdése alapján lezárom.

Budapest, 2002. október "      ".

									Takács Albert